
PARLAMENTUL ROMÂNIEI

CAMERA DEPUTAŢILOR

	Comisia juridică, de  disciplină  şi imunităţi

Nr. 31/1173 din 17 decembrie 2009 

	Comisia pentru administraţie  publică, amenajarea teritoriului şi echilibru ecologic

Nr. 26/ 841 din 16 decembrie 2009


                                                                               PL x 685/2009                                                                                                                                                                                                                
BIROUL PERMANENT

AL

CAMEREI DEPUTAŢILOR

           
Vă înaintăm alăturat RAPORTUL COMUN asupra proiectului de Lege pentru completarea şi modificarea Legii nr.35/2008 pentru alegerea Camerei Deputaţilor şi a Senatului şi pentru modificarea şi completarea Legii nr.67/2004 pentru alegerea autorităţilor administraţiei publice locale, a Legii administraţiei publice locale nr.215/2001 şi a Legii nr.393/2004 privind Statutul aleşilor locali, trimis spre dezbatere în fond, Comisiei juridice, de disciplină şi imunităţi şi Comisiei pentru administraţie publică, amenajarea teritoriului şi echilibru ecologic cu adresa nr. PL x - 685  din 17 decembrie 2009, înregistrat sub nr.31/1173 din 17 decembrie 2009, respectiv, sub nr.26/841 din 16 decembrie 2009.
            
În raport de obiectul şi conţinutul său, propunerea legislativă face parte din categoria legilor organice.
        PREŞEDINTE                                   PREŞEDINTE                                                                                                                                                                                                            

                     Daniel Buda                                       Sulfina Barbu



PARLAMENTUL  ROMÂNIEI

CAMERA DEPUTAŢILOR

	Comisia juridică, de  disciplină  şi imunităţi

Nr. 31/685 din 17 decembrie 2009

	Comisia pentru administraţie publică, amenajarea teritoriului şi echilibru ecologic
 Nr.26/841 din 16 decembrie 2009


                                                                                                           PL - x 685/2009
RAPORT  COMUN
asupra proiectului de Lege pentru completarea şi modificarea Legii nr.35/2008 pentru alegerea Camerei Deputaţilor şi a Senatului şi pentru modificarea şi completarea Legii nr.67/2004 pentru alegerea autorităţilor administraţiei publice locale, a Legii administraţiei publice locale nr.215/2001 şi a Legii nr.393/2004 privind Statutul aleşilor locali

  În conformitate cu prevederile art. 95  din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi  şi Comisia pentru administraţie publică, amenajarea teritoriului şi echilibru ecologic  au fost sesizate spre dezbatere, în fond, cu proiectul de Lege pentru completarea şi modificarea Legii nr.35/2008 pentru alegerea Camerei Deputaţilor şi a Senatului şi pentru modificarea şi completarea Legii nr.67/2004 pentru alegerea autorităţilor administraţiei publice locale, a Legii administraţiei publice locale nr.215/2001 şi a Legii nr.393/2004 privind Statutul aleşilor locali, trimis cu adresa nr. PL - x 685 din 16 decembrie 2009 şi înregistrat cu nr.31/1173 din 17 decembrie 2009 şi, respectiv, sub nr.26/841 din 16 decembrie 2009. 
 Potrivit prevederilor art. 75 din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este  Cameră decizională.
Senatul, în calitate de primă Cameră sesizată, a adoptat  proiectul de lege, în şedinţa din 9 decembrie 2009, ca urmare a depăşirii termenului de adoptare, potrivit art. 75 alin. (2) teza a III- a din Constituţia României, republicată.
Consiliul Legislativ, prin avizul nr. 886 din 28 iulie 2009, a avizat favorabil  proiectul de lege, cu observaţii şi propuneri.  
 Guvernul, prin punctul de vedere transmis cu adresa nr. 2239 din 1 septembrie 2009, nu susţine adoptarea proiectului de lege.
Proiectul de lege are ca obiect de reglementare modificarea art. 6 din Legea nr.35/2008 pentru alegerea Camerei Deputaţilor şi a Senatului şi pentru modificarea şi completarea Legii nr.67/2004 pentru alegerea autorităţilor administraţiei publice locale, a Legii administraţiei publice locale nr.215/2001 şi a Legii nr.393/2004 privind Statutul aleşilor locali, cu modificările şi completările ulterioare, în scopul stimulării electoratului din România de a se implica în procesul electoral.


      În conformitate cu prevederile art. 61 şi 63 din Regulamentul Camerei Deputaţilor, republicat, membrii Comisiei pentru administraţie publică, amenajarea teritoriului şi echilibru ecologic au examinat proiectul de lege mai sus menţionat în şedinţa din 9 februarie 2010, iar membrii Comisiei juridice, de disciplină şi imunităţi au examinat proiectul de lege în şedinţa din 9 noiembrie 2009.
            La lucrările şedinţelor comisiilor au participat, în calitate de invitaţi, doamna Irina Alexe – şef Departamentul Relaţiei cu Parlamentul, domnul Liviu Grădinaru – secretar de stat în Ministerul Administraţiei şi Internelor, domnul Marian Muhuleţ – vicepreşedinte al Autorităţii Electorale Permanente şi domnul Cristian Leahu – director în Autoritatea Electorală Permanentă. 


 În urma dezbaterilor, membrii celor două Comisii au apreciat că reglementările propuse prin proiectul de lege implică obligaţia angajaţilor de a proba în faţa angajatorilor că şi-au exercitat dreptul de vot, întrucât ziua de vot va fi zi liberă doar pentru angajaţii care şi-au exercitat dreptul de vot. Aceasta prevedere încalcă însă prevederile pct. I 4 din Liniile directoare privind alegerile (Codul bunelor practici în materie electorală) adoptate de Comisia Europeană pentru Democraţie  prin Drept în cadrul celei de 51-a sesiuni plenare (Veneţia, 5-6 iulie 2002). Potrivit acestor prevederi lista persoanelor care se prezintă la vot nu trebuie să fie făcută public, această interdicţie fiind motivată de faptul că şi abţinerea de la vot poate indica o alegere politică. De asemenea, din redactarea textului proiectului de lege rezultă că angajaţii au nevoie de acordul angajatorului pentru a-şi putea exercita dreptul de vot, ceea ce intră în contradicţie cu prevederile constituţionale privind libertatea votului.

 Având în vedere cele constatate, membrii celor două comisii au hotărât, cu majoritate de voturi (4 voturi împotrivă şi 3 abţineri), să întocmească Raport de respingere a proiectului de Lege pentru completarea şi modificarea Legii nr.35/2008 pentru alegerea Camerei Deputaţilor şi a Senatului şi pentru modificarea şi completarea Legii nr.67/2004 pentru alegerea autorităţilor administraţiei publice locale, a Legii administraţiei publice locale nr.215/2001 şi a Legii nr.393/2004 privind Statutul aleşilor locali. 


 La dezbateri au fost prezenţi, din totalul de 27 membri ai Comisiei juridice, de disciplină şi imunităţi, 20 deputaţi, iar din totalul celor 33 de membri ai Comisiei pentru administraţie publică, amenajarea teritoriului şi echilibru ecologic  au fost prezenţi 32 deputaţi.
  În raport cu obiectul şi conţinutul reglementării, propunerea legislativă face parte din categoria legilor organice.

   PREŞEDINTE ,                                      PREŞEDINTE,

 Daniel BUDA                                        Sulfina BARBU 
SECRETAR,                                          SECRETAR,

          Gabriel ANDRONACHE                Mihai Cristian APOSTOLACHE
Consilier,                                                                                                Consilier,
Paul Şerban                                                                                         Sofia Chelaru

